## Martínez Mus exposa davant una delegació turca el procés de reconstrucció d’infraestructures després de les riuades i el futur projecte dels parcs inundables

*** Una delegació de la National Disaster Agency de Turquia ha visitat València per a conéixer les principals actuacions de la reconstrucció
* El conseller ha explicat que l’objectiu és compartir l’experiència adquirida en la gestió d’una catàstrofe com la dana**

El conseller de Medi Ambient, Infraestructures i Territori, Vicente Martínez Mus, ha exposat davant una delegació de la National Disaster Agency de Turquia el procés de reconstrucció dut a terme després de les inundacions del mes d’octubre passat, “amb el propòsit de compartir l’experiència adquirida en la gestió d’una catàstrofe d’estes dimensions”.

Catorze representants de la National Disaster Agency de Turquia, organisme responsable en el seu país de la gestió de desastres i emergències, s’han desplaçat a València per a conéixer les diferents fases de reconstrucció impulsades per la Generalitat dins del pla ‘Recuperem València’. “Només en l’àmbit del meu departament hem mobilitzat més de 600 milions d’euros”, ha assenyalat el conseller durant la presentació.

Segons ha detallat, esta inversió ha permés recuperar 18 carreteres amb solucions definitives que es van completar el mes d’agost passat; retirar 130.000 vehicles sinistrats; reconstruir les infraestructures ferroviàries amb un equip de més de 500 persones i 275.000 hores de treball per a reobrir el 27 de juny passat tota la xarxa arrasada, i reparar els sistemes de sanejament d’aigües. En este últim àmbit, el 80 % de les 123 depuradores afectades ja estan plenament operatives.

El conseller també ha indicat que s’han restaurat 2.755 quilòmetres de pistes forestals afectades en 186 municipis. A més, s’ha executat un pla de xoc de més de 40 milions d’euros per a recuperar els espais naturals més danyats i s’han destinat més de 200 milions d’euros a la gestió del milió de tones de residus que es van generar en una sola nit, una de les tasques que més esforços humans i materials ha requerit.

Martínez Mus ha recordat que esta gestió “sense precedents” ja va ser presentada en el Comité de les Regions de la UE el 5 de maig passat, i ha avançat que este divendres “tindrà lloc una nova fita amb el tancament de l’últim gran punt de tractament de residus”.

Així mateix, ha subratllat que este procés “ha sigut possible gràcies a la de dedicació del personal de la Generalitat, que ha treballat incansablement, i a la col·laboració de més de 150 empreses que, mitjançant més de 200 contractes d’emergència, han participat en la reconstrucció”. Superada la fase inicial, ha afegit, “ja s’estan aplicant mesures a curt i llarg termini amb l’impuls d’una xarxa de parcs inundables en les zones afectades”.

El titular de Medi Ambient ha conclòs la seua intervenció confiant que “l’experiència en la gestió d’esta catàstrofe puga servir a altres països per a anticipar-se, millorar els processos i establir estratègies davant futurs esdeveniments extrems derivats del canvi climàtic, com el que vam patir en la Comunitat Valenciana”.

**Parcs inundables**

El professor Eduardo Rojas, de la Universitat Politècnica de València (UPV) i col·laborador en el disseny de la xarxa de parcs inundables de la Generalitat, ha sigut l’encarregat de presentar a la delegació turca este ambiciós pla, concebut per a incrementar la seguretat enfront d’inundacions.

El projecte preveu una planificació estratègica per a regenerar més de 1.500 hectàrees de sòl rústic en les àrees més devastades. Com a element essencial per a la regeneració de la comarca de l’Horta Sud, es planteja la creació de dos parcs metropolitans lineals que, amb 35 quilòmetres d’extensió, connectaran l’interior amb l’Albufera i el front litoral.

Fecha: 26/09/2025